ອະດີດຜູ້ນຳ ຂອງຮົງກົງ ຖືກຕັດສິນ ລົງໂທດ ໃນຂໍ້ຫາ ສໍ້ລາດບັງຫຼວງ 
ທ່ານ Tsang ອາຍຸ 72 ປີ ໄດ້ຖືກພົບເຫັນວ່າ ມີຄວາມຜິດ ​ໃນ​ສັບປະດາ​ແລ້ວນີ້ ໃນຖານບໍ່ໄດ້ເປີດເຜີຍ ການເຈລະຈາ ເພື່ອເຊົ່າຫ້ອງແຖວ ຫລູຫລາແຫ່ງນຶ່ງ.
ສານແຫ່ງນຶ່ງໃນຮົງກົງ ໄດ້ຕັດສິນລົງໂທດ ທ່ານ Donald Tsang ອະດີດຫົວໜ້າ ບໍລິຫານຮົງກົງ ຊຶ່ງເປັນດິນແດນສ່ວນນຶ່ງຂອງຈີນ ໃຫ້ຈຳຄຸກ 20 ເດືອນ ໃນຂໍ້ຫາ ການປະພຶດຜິດ ທ່ານ Tsang ອາຍຸ 72 ປີ ໄດ້ຖືກພົບເຫັນວ່າ ມີຄວາມຜິດ ໃນສັບປະດາແລ້ວນີ້ ໃນຖານບໍ່ໄດ້ເປີດເຜີຍການເຈລະຈາ ເພື່ອເຊົ່າຫ້ອງແຖວຫລູຫລາແຫ່ງນຶ່ງ ຈາກ ນັກລົງທຶນທີ່ສຳຄັນຄົນນຶ່ງ ທີ່ໄດ້ລົງທຶນໃນບໍລິສັດໂທລະຄົມ ທີ່ກຳລັງຂໍໃບອະນຸຍາດ ເພື່ອກະຈາຍສຽງ ດ້ວຍລະບົບດິດຈິໂຕ ຈາກລັດຖະບານ ຜູ້ພິພາກສາສານສູງ ທ່ານ Andrew Chan ໄດ້ກ່າວ ໃນເວລາອອກຄຳຕັດສິນ ຕໍ່ ການລົງໂທດ ໃນວັນພຸດມື້ນີ້ ວ່າ ການລົງໂທດນີ້ ໄດ້ສ້າງຄວາມມົວໝອງ ໃຫ້ແກ່ອາຊີບຂອງການຮັບໜ້າທີ່ ໃນ ລາຊະການ ທີ່ໂດດເດັ່ນອັນຍາວນານຂອງທ່ານ Tsang ຜູ້ທີ່ໄດ້ນຳພາຮົງກົງ ມາ ແຕ່ປີ 2005 ຫາ 2012 ທ່ານເປັນເຈົ້າໜ້າທີ່ຂັ້ນສູງສຸດ ທີ່ໄດ້ຖືກຕັດສິນວ່າ ມີ ຄວາມຜິດໃນຄະດີອາຍາ ໃນປະຫວັດສາດຮົງກົງ ທ່ານຈະປະເຊີນໜ້າກັບ ການພິຈາລະນາຄະດີຄືນອີກ ໃນຄະດີນຶ່ງຕ່າງຫາກ ໃນເດືອນກັນຍາຈະມາເຖິງນີ້ ໃນຖານຮັບສິນບົນ ຊຶ່ງຄະນະຕຸລາການ ບໍ່ສາມາດບັນລຸຂໍ້ຕົກລົງເຫັນພ້ອມ ຢ່າງ ເປັນເອກະສັນ ໃນຄະດີນີ້ ຮົງກົງ ຊຶ່ງມີຊື່ສຽງກ່ຽວກັບການປົກຄອງທີ່ສະອາດ ໄດ້ຖືກສັ່ນຄອນຍ້ອນຄະດີ ການສໍ້ລາດບັງຫລວງ ຫຼາຍຄະດີຕິດຕໍ່ກັນ ໃນໄລຍະຫຼາຍປີທີ່ຜ່ານມາ